FI Euroopan unionin virallinen lehti CE 84/577

(2004/C 84 E/0654)

KIRJALLINEN KYSYMYS E-0373/04

esittäjä(t): Roberta Angelilli (UEN) komissiolle

(12. helmikuuta 2004)

Aihe: Ansaldo-Breda-yhtiö ja ympäristönsuojelunormien rikkominen

Junavaunuja valmistavan italialaisen Ansaldo-Breda-yhtiön Pistoian tehtaita on viime vuosina remontoitu, koska tehtaan rakenteista ja tuotantoprosesseista oli löydetty huomattavia määriä asbestia.

Vielä käynnissä olevista yleisen syyttäjäviraston tutkimuksista on käynyt ilmi, että tehtaan katon eritysmateriaalien poistossa ei ole noudatettu asianmukaisia suojatoimenpiteitä, jotka liittyvät ennakoivaan tiedottamiseen sekä asianmukaisten suojavarusteiden hankkimiseen tehtaan työntekijöille ja saneerauksesta vastaavan siivousalan yrityksen työntekijöille. Kyseiset laiminlyönnit ovat vastoin puitedirektiiviä 80/1107/ETY (1), jota on muutettu direktiivillä 88/642/ETY (2), ja näin ollen kyseisessä asiassa on määrätty korvauksia, joskin ne ovat vain osittaisia ja kattavat lyhyemmän ajan, kuin mistä operaatiossa todellisuudessa oli kyse.

Ansaldo-Bredan työntekijät ovat lisäksi ilmoittaneet, että osa hajotetuista asbestilevyistä on haudattu epäviralliseen kaatopaikkaan yhtiön pihamaalle. Ensimmäinen havainto kyseisestä katopaikasta on peräisin viiden vuoden takaa, ja siitä on ilmoitettu toimivaltaisille Italian viranomaisille. Yhtiön työntekijöiden mukaan tähän päivään mennessä ei kuitenkaan vielä ole ryhdytty toimiin, joilla estettäisiin asbestikuitujen mahdollinen leviäminen ilmaan ja maanpinnan alla olevien maakerrosten saastuminen ja varmistettaisiin, ettei kaatopaikasta aiheudu vaaraa.

Asbestin poistaminen, tuhoaminen ja eristäminen olisi pitänyt teettää asiantuntijoilla, jolloin olisi voitu estää lähiympäristön saastuminen, ottaen huomioon, että asbesti on erittäin myrkyllinen ja kemiallisesti ja fysikaalisesti kestävä aine, kuten lukuisissa viime vuosina annetuissa yhteisön säännöksissä todetaan.

Voiko komissio ilmoittaa edellä esitetyt seikat huomioon ottaen:

1. katsooko se, että edellä mainitussa asiassa on rikottu EY:n perustamissopimuksen 137 artiklaa sekä erityisesti direktiivejä 89/654/ET (3) ja 89/656/ET (4);

2. katsooko se, että edellä mainitussa asiassa on rikottu direktiiviä 90/394/ET (5), jota on muutettu direktiiveillä 97/42/E (6) ja 99/38/E (7), sekä direktiiviä 98/24/E (8);

3. katsooko se, että edellä mainitussa asiassa on rikottu direktiiviä 87/217/ET (9);

4. onko komissio tietoinen edellä mainitun laitoksen alueella sijaitsevasta asbestilevyjen kaatopaikasta;

5. mihin toimiin voidaan ryhtyä työntekijöiden suojelemiseksi?

Stavros Dimasin komission puolesta antama vastaus

(6. huhtikuuta 2004)

A. Yleistä

— Mitä tulee työntekijöiden terveyden ja turvallisuuden suojeluun, 12. kesäkuuta 1989 annetussa neuvoston direktiivissä 89/391/ETY (10) on yleisiä periaatteita, jotka koskevat työssä ilmenevien vaarojen ehkäisemistä, turvallisuuden ja terveyden suojelua, vaarojen ja tapaturman aiheuttajien poistamista, tiedottamista työntekijöille ja heidän edustajilleen, heidän kuulemistaan, heidän tasapuolista osallistumistaan kansallisen lainsäädännön tai käytännön mukaisesti ja heidän kouluttamistaan, sekä lisäksi yleisiä ohjeita näiden periaatteiden täytäntöön panemiseksi.

— Työntekijöiden asbestialtistusta koskevat nykyisin voimassa olevat säännökset sisältyvät työntekijöiden suojelemisesta vaaroilta, jotka liittyvät asbestialtistukseen työssä, 19. syyskuuta 1983 annettuun neuvoston direktiiviin (11). Direktiivin tarkoituksena on työntekijöiden suojeleminen heidän terveyttään uhkaavilta vaaroilta, jotka syntyvät tai voivat syntyä altistumisesta asbestille työssä, mukaan lukien tällaisten vaarojen ehkäisy. Siinä asetetaan raja-arvoja ja muita erityisiä vaatimuksia, kuten vaatimus, jonka mukaan työnantajan on annettava työntekijöille riittävästi tietoa asbestin aiheuttamista terveysvaaroista ja toteutettavista varotoimenpiteistä. Siinä on myös säännöksiä työntekijöiden varustamisesta sopivilla hengityksensuojaimilla ja muilla henkilönsuojaimilla tietyissä olosuhteissa.

— Työntekijöiden terveyden ja turvallisuuden suojelun alalla sovelletaan lisäksi direktiivin 89/391/ETY nojalla annettuja direktiivejä, joihin arvoisan parlamentin jäsenen mainitsemat direktiivit kuuluvat. Kyseessä ovat muun muassa seuraavat direktiivit: 89/654/ETY (12), 89/656/ETY (13), 90/394/ETY (14) ja 98/24/EY (15) (jolla kumotaan direktiivit 80/1107/ETY ja 88/642/ETY).

— Nämä direktiivit eivät rajoita jäsenvaltioiden oikeutta antaa tai soveltaa lakeja, asetuksia ja hallinnollisia määräyksiä, joilla varmistetaan työntekijöiden parempi suojelu.

— Edellä mainittujen direktiivien saattaminen osaksi kansallista lainsäädäntöä ja täytäntöönpano kuuluvat kunkin jäsenvaltion toimivaltaan. On ensi sijassa Italian toimivaltaisten viranomaisten tehtävä varmistaa, että direktiivejä sovelletaan moitteettomasti, ja säätää hallinnollisesta ja oikeudellisesta muutoksenhausta kansallisessa lainsäädännössä. Jos konkreettiset seikat kuitenkin osoittavat, että yhteisön direktiivien täytäntöönpanoa koskevia kansallisia säädöksiä on jätetty soveltamatta, komissio voi perustamissopimuksen vartijana käyttää perustamissopimuksen — varsinkin sen 226 artiklan — mukaisia mahdollisuuksia.

B. Vastaukset parlamentin jäsenen tekemiin viiteen kysymykseen

1. ja 2. Arvoisan parlamentin toimittamat tiedot koskevat kirjallisessa kysymyksessä mainittujen direktiivien täytäntöönpanoa koskevien Italian säädösten soveltamista. Italian säädösten täytäntöönpanon valvonta kuuluu ensi sijassa Italian viranomaisten toimivaltaan. Komissiolla ei ole käytössään tarvittavia tietoja sen päättelemiseksi, onko kyseisiä direktiivejä mahdollisesti rikottu. Komissio ryhtyy kuitenkin asianmukaisiin toimiin saadakseen asiasta yksityiskohtaisia tietoja ja varmistaakseen EY:n perustamissopimuksen sille antamien valtuuksien rajoissa, onko tilanne yhteisön lainsäädännön mukainen.

3.ja 4. Kysymyksessä viitataan laittomaan asbestikaatopaikkaan. On mahdollista, että tapauksessa on rikottu EY:n jätelainsäädäntöä, varsinkin jätteistä annetun direktiivin 75/442/ETY (16) (sellaisena kuin se on muutettuna) 4, 8 ja 9 artiklaa ja vaarallisista jätteistä annetun direktiivin 91/689/ETY (17) 2 artiklaa. Koska komissio ei ole tietoinen parlamentin jäsenen kuvailemasta tilanteesta, se ryhtyy asianmukaisiin toimiin saadakseen asiasta yksityiskohtaisia tietoja ja varmistaakseen EY:n perustamissopimuksen sille antamien valtuuksien rajoissa, onko tilanne yhteisön lainsäädännön mukainen. Mikäli komissio tulee siihen tulokseen, että tässä tapauksessa rikotaan yhteisön lakia, EY:n perustamissopimuksen valvojana se ei epäröi ryhtyä kaikkiin tarvittaviin toimiin, joilla varmistetaan yhteisön lainsäädännön noudattaminen. Näihin kuuluu EY:n perustamissopimuksen 226 artiklan mukainen rikkomista koskeva menettely. Asbestin aiheuttaman ympäristön pilaantumisen ehkäisemisestä ja vähentämisestä annettu direktiivi 87/217/ETY koskee lähinnä raaka-asbestin tuotannosta ja asbestia sisältävien tuotteiden työstämisestä aiheutuvan pilaantumisen valvontaa. Direktiivissä on vain vähän yleisiä säännöksiä, jotka liittyvät asbestia sisältävän jätteen kuljetukseen ja hävittämiseen. Parlamentin jäsenen antamien tietojen perusteella ei voida luotettavasti arvioida, onko tätä direktiiviä rikottu.

5. Työntekijöiden oikeuksien — varsinkin korvausta koskevan oikeuden — suojelemiseksi toteutettavissa toimissa ovat lähtökohtina hallinnolliseen ja oikeudelliseen muutoksenhakuun tarkoitetut Italian lainsäädännön mukaiset menettelyt.

(1) EYVL L 327, 3.12.1980, s. 8.

(2) EYVL L 356, 24.12.1988, s. 74.

(3) EYVL L 393, 30.12.1989, s. 1.

(4) EYVL L 393, 30.12.1989, s. 18.

(5) EYVL L 196, 26.7.1990, s. 1.

(6) EYVL L 179, 8.7.1997, s. 4.

(7) EYVL L 138, 1.6.1999, s. 66.

(8) EYVL L 131, 5.5.1998, s. 11.

(9) EYVL L 85, 28.3.1987, s. 40.

(10) EYVL L 183, 29.6.1989.

(11) EYVL L 263, 24.9.1983.

(12) EYVL L 393, 30.12.1989.

(13) EYVL L 59, 6.3.1991.

(14) EYVL L 196, 26.7.1990.

(15) EYVL L 131, 5.5.1998.

(16) EYVL L 194, 25.7.1975.

(17) EYVL L 377, 31.12.1991.